钦定古今图书集成/明伦汇编/闺媛典/第028卷 > 昆弟诰 晋夏侯湛
## 钦定古今图书集成/明伦汇编/闺媛典/第028卷 > 昆弟诰 晋夏侯湛

余闻之，周之有至德，有妇人焉。我母氏羊姬，宣慈恺
悌，明粹笃诚，以抚训群子。厥乃我龀齿，则受厥教于
《书》学，未遑惟宁，敦《诗》《书》《礼》《乐》，孳孳弗倦。我有识，惟与
汝服厥诲，惟仁义，惟孝友是尚。忧深思远，祇以防于
微翳。义形于色，厚爱平恕，以济其宽裕。用缉和我七
子，训迪我五妺。惟我兄弟姊妹，束修慎行，用不辱于
冠带，实母氏是凭，余其为政蕞？尔惟母氏仁之不行
是戚，余其望色思宽。狱之不情，教之不泰是训，予其
纳戒思详。呜呼！惟母氏信著于不言，行感于神明。若
夫恭事于蔡姬，敦睦于九族，乃高于古之人。